માંડ માંડ સાંજ ઢળી. આમ તો અહીં આવવાનું કોઈ ખાસ પ્રયોજન હતું નહીં. આ લોકો અવારનવાર લખ્યા કરતાં હતા કે એક વાર તો અહીં આવો જ. અને મને પ્રશ્ન ઉદભવતો કે શા માટે ત્યાં જઈને ફરીથી ઘાવ ખોતરવા ? છતાં આખરે હું અહીં આવ્યો, પણ અહીં આવ્યા પછી તો જે બનવાનું હતું તે જ બન્યું. બેચેનીએ મનને ઘેરો ઘાલ્યો. વાતાવરણ ઉદાસ અને બોઝિલ લાગતું હતું. કોઈ અજાણ્યા ટાપુ પર આવી ચડ્યા જેવો ઉચાટ મનમાં ફેલાતો જતો હતો.